# Jo 50 vuotta yhden vanhemman perheiden puolella

## Pienperheyhdistys vietti juhlavuotta

Pienperheyhdistyksessä vietettiin vuonna 2018 toiminnan 50-vuotisjuhlaa monin tavoin. Kotisivuilla ja sosiaalisessa mediassa tuotiin Pienperheyhdistyksen historiaa laajasti esille sekä jäsenten haastattelujen että vuosikymmenten toiminnan painopisteiden avulla. Vuoden mittaan järjestettiin erilaisia teemailtoja ja kaksi juhlaa: juhlakarnevaali elokuussa ja lokakuussa Iltamat yhteistyökumppaneille, yhdistyksen hallituksen entisille ja nykyisille jäsenille sekä henkilökunnalle.

Toimikauden aikana tuotiin esiin Pienperheyhdistyksen toimintaan osallistuneiden kokemuksia ja tärkeitä teemoja Pienperheyhdistyksen 50-vuotiselta taipaleelta. Muun muassa asumisen kalleutta ja asunnon saannin ongelmia on yhdistyksessä käsitelty jo vuonna 1970 ja erilaisten perhemuotojen tasavertaisuus on ollut tavoitteena kaiken aikaa. Asenteellista suhtautumista yksinhuoltajia ja heidän lapsiaan kohtaan on pidetty kaikkina vuosikymmeninä yhtenä tärkeimpänä asiana, johon on puututtava. Yhteiskunta on muuttunut 50 vuodessa, mutta perheen ainoan vanhemman tilanteessa on paljon samaa riippumatta aikakaudesta. Tämä tulee esiin jäsenten haastatteluissa, joissa äidit kertoivat kokemuksistaan.

Pienperheyhdistyksessä on oltu mukana ajassa, järjestetty toimintaa yhden vanhemman perheille ja otettu kantaa yksinhuoltajien tilanteeseen. Monia toimintatapoja on kehitetty onnistuneesti: Tenavatupa, Tapaamispaikka uudenlaisine toimintamuotoinen sekä vapaaehtoistoiminnot Mieskaveritoiminta ja Mummila. Moni toiminta sai alkunsa määräaikaisena hankkeena ja vakiintui vähitellen. Viime vuoden keväällä alkoi juhlavuoden kunniaksi Facebookissa kampanja Pienperheyhdistyksen tärkeistä teemoista, toiminnoista ja hankkeista yhdistyksen alkuvuosilta lähtien.

Marraskuun alussa tiedotusvälineille lähetettiin tiedote, jossa muistutettiin Pienperheyhdistyksen 50-vuotisesta toiminnasta. Tiedotteessa painotettiin yhden vanhemman perheiden tasavertaisuutta muihin perhemuotoihin nähden ja vaadittiin yhdenvertaisia osallistumismahdollisuuksia. Juhlavuosi näkyi Pienperheyhdistyksen kotisivuilla juhlavuoden logon, kuvien ja koostesivujen muodossa. Vuoden lopussa julkaistiin vielä uudet kotisivut.

## Vaikuttamistoimintaa

Vaikuttamistoiminta oli näkyvillä erilaisten tapahtumien myötä. Kesällä Pienperheyhdistys osallistui SuomiAreenalla asumista koskevaan keskustelutilaisuuteen, joka järjestettiin yhteistyössä Bonava Oy:n, Hypoteekkiyhdistyksen ja Vuokralaiset ry:n kanssa. Pienperheyhdistyksen näkökulmaa edusti keskustelutilaisuudessa Veronika Honkasalo. Aiheesta kirjoitettiin myös yhdistyksen nettisivuille sekä blogiin. Suomi Areenalla tuotiin esiin eri perhemuotojen tasavertaisuutta ja esiteltiin erityisesti mieskaveritoimintaa yhteisellä osastolla Monimuotoiset perheet verkoston ja siihen kuuluvien Simpukka ry:n ja Familia ry:n kanssa.

Syksyllä järjestettiin Työväenliikkeen kirjastossa *AU-äidistä tasavertaiseksi vanhemmaksi* -keskustelutilaisuus yksinhuoltajuuden ja yhteiskunnan muutoksista 50 vuoden aikana.

## Teemailtoja

Juhlavuoden kunniaksi ideoitiin ja toteutettiin useita, vanhemmille suunnattuja, erilaisia teemailtoja, joissa paikalla oli asiantuntija alustamassa keskusteluja. Toukokuussa oli *Yhden vanhemman ydinperheluento*, *Keskustelua eron jälkeisestä vanhemmuudesta* -tilaisuus sekä *ADHD lapsiperheessä* -teemailta yhteistyössä *ADHD*-liiton kanssa. Syyskuussa pidettiin *Autismikirjon lapsi perheessä* -ilta yhteistyössä Autismi- ja Aspergerliiton kanssa. Marraskuussa järjestettiin *Lasinen lapsuus* -teemailta yhteistyössä A-klinikkasäätiön *Lasinen lapsuus* -hankkeen kanssa sekä *Elämää kahdessa kodissa* -yleisöluento yhteistyössä Ensi- ja turvakotien liiton kanssa.

## Juhlakarnevaali perheille Kulosaaren kartanolla 19.8.

Kulosaaren kartanossa ja sen pihalla järjestettiin juhla yhden vanhemman perheille. Lapset vanhempineen nauttivat runsaasta ohjelmasta ja sään suhteen säästyttiin täpärästi sateelta. Poniratsastus oli monien lasten mieleen ja Teatteri Kipinän draamaseikkailuun osallistui iso joukko juhlavieraita. Iltapäivällä hauskaa riitti kuplafutisturnauksessa. Sirkus Magentan perhesirkus-työpajassa pääsi harjoittelemaan sirkustemppuja ja juhlapaikalta löytyi lisäksi askartelupaja, kasvomaalausta, frisbeegolfia, keppihevosrata ja taaperoiden pomppulinna. Kartanon yläkerran kuvauspisteellä pääsi heittäytymään roolihahmon tunnelmiin ja salissa saatiin maistaa suolaista ja makeaa. Onnistuneet juhlat loppuivat Piupali paupali -orkesterin naperotansseihin.

## Iltamat Kapsäkissä 25.10. yhteistyökumppaneille

Kapsäkin Iltamissa Minna Kivelän Raija-hahmo johdatteli yleisöä jouhevasti ohjelmanumerosta toiseen. Sosiaali- ja terveystoimen apulaispormestari Sanna Vesikansa piti kattavan puheen Pienperheyhdistyksen toiminnasta ja lapsiasiavaltuutettu Tuomas Kurttila puhui improvisoidun rennosti 50-vuotiaan yhdistyksen kunniaksi. Saimme kuulla Sanna Korkeen ja Suvi Nygårdin johdolla voimalauluja ja Kari Kuivalaisen esittämän mieskaverilaulun. Kallion lukiolaiset Nicolas Frimodig ja Amanda Rodriques toivat esityksellään esiin yhden vanhemman perheen näkökulmaa. Myös Mummilan vapaaehtoiset esiintyivät. Esitysten tauoilla ja ruokailun aikana bändi soitti jazzia ja näyttämöllä pyöri vanhoista kuvista koostettu kuvaesitys. Tunnelma oli rento ja hyväntuulinen. Mukaan juhliin oli saatu myös Pienperheyhdistyksen perustajajäseniä ja alkuaikojen aktiiveja.

## Punahilkassa lettukestit – 25 vuotta vertaistoimintaa Jakomäessä

Jakomäen Punahilkan perhekahvilatoiminta täytti 25 vuotta. Nuorten äitien tukiprojektina alkanut toiminta Jakomäessä on ollut toivottua ja tarpeellista. Runsaasti lapsiperheitä paikalle houkutelleet lettukestit pidettiin juhlan kunniaksi 5.5. Lähes 60 lasta nautti tapahtuman aikana toistensa seurasta, letuista, pomppulinnasta, onginnasta ja kasvomaalauksesta.

## Mummilan vapaaehtoistoimintaa 15 vuoden ajan

Mummila-toiminnan siemen kylvettiin jo Pienperheyhdistyksen alkuaikoina, jolloin nähtiin isovanhemmat rikkautena ja vapaaehtoisia isovanhempia oli lasten ilona ensimmäisessä tenavatuvassa. [Mummila](file:///Y:\vapaaehtoiset\mummila\)-toiminta nykyisessä muodossaan alkoi hankkeena ja on toiminut jo 15 vuotta. Vapaaehtoisten kanssa juhlistettiin elokuussa vuosipäivää Kulosaaren kartanossa ohjelman ja ruokailun merkeissä.